Christian Langballe (DF), 2012-02-03:
Ja, bedre sent end aldrig.
Jeg må sige, at De Konservative og Venstres beslutningsforslag er noget, der virkelig varmer et gammelt DF-hjerte, ja, selv på denne isnende kolde vinterdag.
Man kunne næsten få lyst til at give en krammer, men jeg skal nok lade være.
Vi i Dansk Folkeparti har hele tiden haft et kritisk forhold til det.
Vi mener godt, man kan sætte spørgsmålstegn ved, hvordan FN's statsløsekonvention fortolkes, altså om der kan foretages ændringer.
Det er der flere grunde til.
Først og fremmest er vi jo et parti, der repræsenterer den sunde fornuft.
Vi mener ikke, at man, som man har gjort over en bred kam, bare skal kaste sig bevidstløst i støvet og sige ja og amen, fordi konventionen har talt.
Konventionen og konventionerne blev til på baggrund af erfaringerne fra anden verdenskrig, da Europa og verden blev sat i brand.
Der er sket meget siden dengang; historiens hjul har drejet sig, verden er blevet en anden.
Der var bl.a., som jeg nævnte, terrorhandlingen i New York den 11. september 2001.
Det er simpelt hen en anden virkelighed, vi lever i.
Da statsløsekonventionen blev til i 1961, tror jeg ikke, at nogen i deres vildeste fantasi havde forestillet sig, at konventionen var sådan et helligt skrift, der bare skulle stå til evig tid.
Når vi lovgiver i Folketinget, tager vi bestik af den virkelighed, som vi lever i i dag, og så korrigerer vi den bestående lovgivning, hvis den viser sig ikke at være god nok.
Det er der sund fornuft i, og det tror jeg ethvert medlem af den lovgivende forsamling vil give mig ret i.
Hvorfor skulle det så ikke gælde i forhold til FN's statsløsekonvention?
Det er ikke sund fornuft, men direkte tåbeligt, at man sådan nærmest robotagtigt tildeler en statsløs statsborgerskab, til trods for at han ifølge Politiets Efterretningstjeneste er til fare for rigets sikkerhed og dermed en trussel mod danskernes tryghed.
Det skete i december 2011, og det kommer så også til at ske igen i april 2012, hvor der endnu en gang vil være en statsløs på loven, der er til fare for rigets sikkerhed.
Der er åbenbart gået vane og vanetænkning i den, og det er, fordi man inden for regeringen siger, at når konventionerne har talt, tildeler vi statsborgerskab med en automatik, som en robot måtte misunde.
Søren Kierkegaard har sagt: Ak, af alle fjender er vanen den værste og lumskeste.
Derfor hilser vi også De Konservative og Venstres beslutningsforslag om at tilstræbe, at man overvejer en fælles international fortolkning eller eventuelt en ændring af statsløsekonventionen, velkommen.
Vi havde i Dansk Folkeparti gerne set, at man gik et skridt videre, men vi hilser alligevel beslutningsforslaget velkommen, vi kipper med flaget, for det er en anerkendelse af, at der virkelig er et alvorligt problem, og at der skal gøres op med det.
Det er jo det, vi har sagt hele tiden.
Statsløse, som er til fare for rigets sikkerhed og jo kunne være potentielle terrorister, vi ved det ikke, skal selvfølgelig ikke have statsborgerskab – selvfølgelig ikke.
Så derfor kan man godt undersøge, hvorvidt vi i Danmark fortolker konventionen rigtigt set i forhold til andre lande.
Og ja, de gamle konventioner kan og skal korrigeres, hvis de ikke længere står mål med den virkelighed, vi lever i.
Vi ville som sagt gerne have gået et skridt videre og tage et forbehold.
Vi anerkender den noble hensigt i konventionen, men mener samtidig, at det bør understreges med en tyk og fed streg, at det er Folketinget og alene Folketinget, der tildeler statsborgerskab.
Skulle der komme en sag igen, hvor en statsløs er til fare for rigets sikkerhed, kan og skal vi selvfølgelig kunne sige nej.
Det giver sig selv, og det skylder vi danskerne, på hvis mandat vi sidder.
Det er deres sikkerhed og tryghed, vi er sat til at værne om, ja, det er jo faktisk vores væsentligste opgave.
Med disse bemærkninger skal jeg afsluttende konstatere, at vi i Dansk Folkeparti tilslutter os beslutningsforslaget.